**NOVE PSIHOAKTIVNE TVARI**

Ured za suzbijanje zlouporabe droga Vlade Republike Hrvatske (u daljnjem tekstu: Ured) je još 2007. godine inicirao ustrojavanje Sustava ranog upozoravanja u slučaju pojave novih psihoaktivnih tvari u Republici Hrvatskoj koji je danas punopravan član EU Sustava ranog upozoravanja. Cilj Sustava ranog upozoravanja je kontinuirano praćenje tržišta droga u svrhu pravodobnog otkrivanja novih psihoaktivnih tvari te trendova i pojavnosti novih droga koje odstupaju od klasičnih zakonitosti i karakteristika tržišta, odnosno uvriježenih obrazaca konzumacije, a posebno su rizične za zdravlje konzumenata.

Pojam „nove psihoaktivne tvari“ označava kemijske spojeve koji oponašaju učinke poznatih droga, no zbog različite kemijske strukture ne podliježu zakonskoj kontroli. Fenomen novih psihoaktivnih tvari koje su zbog izostanka zakonske kontrole široko dostupne konzumentima u specijaliziranim trgovinama (tzv. smart shopova), u internetskoj prodaji i na ilegalnom tržištu droga, uzima maha u čitavoj EU pa tako i u Hrvatskoj. Primjerice, u 2009. je europski sustav ranog upozoravanja identificirao 24 nove psihoaktivne tvari, tijekom posljednjih godina taj broj nastavlja rasti pa je u 2015. dosegnuo brojku od 98 prvi put identificirana spoja. Trenutno se na europskoj razini prati više od 650 novih psihoaktivnih tvari, a najzastupljenija kemijska skupina su sintetski kanabinoidi (160) i sintetski katinoni (103). Radi o tvarima koje predstavljaju značajnu opasnost za zdravlje i život konzumenata. Navedeno potvrđuje sve veći broj izvještaja zemalja članica EU o intoksikacijama novim psihoaktivnim tvarima, uz koje se vežu i brojni smrtni slučajevi. U Republici Hrvatskoj još nisu poznati potpuni razmjeri dostupnosti i trovanja novim drogama, no praćenje rada i ponude smart shopova, kao i Internet prodaje, jasno ukazuju na značajnu dostupnost novih droga u našoj zemlji. Istraživanja provedena u Republici Hrvatskoj tijekom zadnjih nekoliko godina također potvrđuju porast prevalencije uporabe novih droga, pa je slijedom toga Ured u razdoblju od 2012. do 2015. godine održao niz edukacija o novim drogama kojima su obuhvaćeni djelatnici policije, carine i pravosudnog sustava, službi za mentalno zdravlje, prevenciju i izvanbolničko liječenje ovisnosti, drugih zdravstvenih ustanova i relevantnih partnera Sustava ranog upozoravanja.

Na prijedlog Ureda, Ministarstvo zdravlja je u rujnu 2014. izradilo prijedlog Zakona o izmjena i dopunama Zakona o suzbijanju opojnih droga (NN 107/01, 87/02, 163/03, 141/04, 40/07, 149/09, 84/11, 80/13), sa završnim nacrtom kojim se detaljno definiraju nove psihoaktivne tvari[[1]](#footnote-1). Navedeno će pružiti zakonsku podlogu za djelovanje nadležnih tijela protiv fizičkih i pravnih osoba koje proizvode, izvoze, krijumčare (ili prodaju na neki drugi način) te oglašavaju takve proizvode. Spomenuti prijedlog izmjena i dopuna povećava i djelokrug rada sanitarne inspekcije, prema kojem je sanitarni inspektor u slučaju sumnje da sadržaj proizvoda nije u skladu s njegovim deklariranim sastojcima ili sadrži neku psihoaktivnu ili novu psihoaktivnu tvar, ovlašten privremeno povući proizvod s tržišta (oduzeti), sve dok toksikološka analiza ne potvrdi njegov sadržaj. Popis droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga (u daljnjem tekstu: Popis droga)nije se mijenjao u razdoblju od veljače 2011. - prosinca 2014., u kojem je zabilježen najveći broj po prvi otkrivenih novih psihoaktivnih tvari u Hrvatskoj, ukupno 49 novih molekula. U siječnju 2016. godine donesen je novi generički Popis droga (NN 10/16) koji obuhvaća egzaktnu definiciju skupina kemijskih spojeva na temelju njihove strukture.

Ured je tijekom 2014. godine razvio Bazu novih droga s ograničenim pristupom (administrator u Uredu odobrava pristup uz dodjelu korisničkog imena i lozinke), a namijenjena je edukaciji svih vrsta profesionalaca kojima je omogućen pristup širokom spektru najnovijih informacija te analizi stanja na nacionalnoj i lokalnoj razini. U nadolazećem razdoblju planira se uspostaviti i kliničko – toksikološki segment baze s posebno zaštićenim pristupom liječnicima i toksikolozima kako bi im pomogao u svakodnevnom radu, ali i osigurao elektronsko praćenje trovanja novim drogama radi daljnjih analiza i odgovora.

**Lidija Vugrinec**

* rođena 1976. u Čakovcu
* kriminalist
* od 2002. (do danas) radi u Uredu za suzbijanje zlouporabe droga Vlade Republike Hrvatske - od 2006. na mjestu voditeljice Odjela Nacionalne informacijske jedinice za droge i poslove međunarodne suradnje; od ožujka 2016. na mjestu zamjenice ravnatelja Ureda
* glavna zaduženja u Uredu u proteklom periodu:
* sudjeluje u izradi nacionalnih strateških dokumenata na području problematike droga i njihovoj evaluaciji
* odgovorna za uspostavu Nacionalnog informacijskog sustava za droge u Republici Hrvatskoj, koordinaciju rada istog i suradnju s Europskim centrom za praćenje droga i ovisnosti o drogama
* odgovorna za uspostavu Sustava ranog upozoravanja u slučaju pojave novih psihoaktivnih tvari u Republici Hrvatskoj, koordinaciju rada istog i suradnju s EU Sustavom ranog upozoravanja
* inicijator i koordinator projekta regionalne suradnje na području droga „South East European Drug Policy Coordination“ (2003.-2009.)
* članica radne skupine za Poglavlje 24. u okviru pregovora za pristupanje RH EU
* koordinator Platforme za kazneno pravo pri Pompidou grupi Vijeća Europe (2004.-2007.); danas usko surađuje s Pompidou grupom u projektu suradnje Jugoistočne Europe na razvoju politika prema drogama
* članica je Nadzornog odbora UN Ureda za droge i kriminal (UNODC) za Regionalni program u Jugoistočnoj Europi
* zadužena za koordinaciju poslova međunarodne suradnje

1. Predložena definicija novih psihoaktivnih tvari: Nova psihoaktivna tvar je tvar bez terapijske vrijednosti, koja djeluje na mentalno zdravlje, ponašanje i percepciju te predstavlja prijetnju javnom zdravlju, u usporedbi s drogama navedenim u Popisu droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga. [↑](#footnote-ref-1)